Pentru soțul meu, a fost dragoste la prima vedere.
(Râsete)
Iată ce s-a întâmplat.
Cu ani în urmă, Rudy,
pe care l-am pus strict în zona de prietenie la acel moment,
a venit la mine acasă și l-a întâlnit pe tatăl meu,
un cercetător în domeniul farmaceutic care tocmai s-a pensionat
după ce a adus pe piață un medicament.
Tata a spus:
„Ah, probabil n-ai auzit de el.
Este pentru FPI,
fibroză pulmonară idiopatică.”
Rudy a luat o pauză lungă, și apoi a spus:
„Asta e boala care a luat viața tatălui meu acum 15 ani”.
Rudy spune că acesta a fost momentul în care s-a îndrăgostit.
(Râsete)
De tatăl meu.
(Râsete)
Chiar dacă era prea târziu pentru ca tatăl meu să-l salveze pe al lui,
a simțit că destinul ne-a adus împreună în acel moment.
În familia mea, avem o dragoste aparte pentru invențiile tatălui meu.
Și în special, onorăm brevetele lui.
Avem brevete înrămate pe pereții casei noastre.
Și există o recunoaștere în familie că tot ce am reușit eu să fac -
liceu, facultate de drept, munca în domeniul sănătății -
totul se datorează faptului că America i-a dat șansa tatălui meu
să își îndeplinească potențialul său de inventator.
(Aplauze)
Anul trecut l-am cunoscut pe directorul Oficiului de Brevete din SUA
pentru prima dată,
și am trimis familiei un selfie din acel birou din Virginia.
(Râsete)
Am primit atât de multe reacții
încât ai fi crezut că am cunoscut-o pe Beyoncé.
(Râsete)
Dar de fapt
am fost acolo ca să vorbim despre o problemă:
sistemul învechit de brevete cauzează costurile ridicate ale medicamentelor
și ne costă vieți.
Astăzi, peste două miliarde de oameni trăiesc fără acces la medicație.
Iar în ciuda acestei crize globale,
prețurile medicamentelor cresc drastic,
inclusiv în țările mai bogate.
34 milioane de americani au pierdut un membru al familiei sau un prieten
în ultimii cinci ani,
nu pentru că tratamentul nu exista,
ci pentru că nu și-l permiteau.
Creșterea costurilor medicamentelor impune unor familii să își piardă adăpostul,
seniorilor să intre în faliment
și părinților să facă crowdfunding pentru tratamentul copiilor în stare critică.
Există multe motive pentru această criză,
dar unul este sistemul învechit de brevete
pe care America încearcă să îl exporte în restul lumii.
Intenția inițială din spatele sistemului de brevete
a fost să motiveze oamenii să inventeze
prin recompensarea lor cu un monopol pe durată limitată de timp.
Dar astăzi, această intenție a fost denaturată dincolo scopul său inițial.
Corporațiile au echipe de avocați și lobby-iști
a căror scop unic e extinderea protecției brevetului pentru cât mai mult timp.
Și să țină biroul de brevete ocupat.
A fost nevoie de 155 de ani pentru Oficiul de Brevete din SUA
să emită primele sale cinci milioane de brevete.
Și de doar 27 de ani ca să emită următoarele cinci milioane de brevete.
Nu am devenit extrem de inventivi.
Corporațiile au devenit extrem de bune în a păcăli sistemul.
Brevele de medicamente au explodat -
între 2006 și 2016 s-au dublat.
Dar luați în considerare asta:
majoritatea medicamentelor asociate cu noi brevete
nu sunt noi.
Aproape opt din zece sunt pentru medicamente deja existente,
precum insulina sau aspirina.
Organizația noastră, o echipă de avocați și oameni de știință,
au efectuat recent o anchetă a celor 12 cele mai vândute medicamente din SUA.
Am constatat că, în medie,
există 125 de brevete depuse per medicament.
De multe ori pentru lucruri cunoscute de decenii,
precum combinarea a două pastile într-una singură.
Cu cât e mai mare bariera de brevete construit de o companie,
cu atât își păstrează mai mult timp monopolul.
Și fără competiție,
pot modifica prețul după propria dorință.
Și pentru că acestea sunt medicamente
și nu ceasuri unicat,
nu avem de ales decât să plătim.
Această barieră de brevete e o strategie pentru a bloca concurența.
Nu pentru durata maximă de 14 ani,
așa cum fondatorii Americii au intenționat inițial,
sau pentru cei 20 de ani admiși astăzi de lege,
ci timp de 40 de ani sau mai mult.
Între timp prețurile acestor medicamente au continuat să crească
cu 68 de procente din 2012 încoace.
Acest procent e de șapte ori mai mare decât rata inflației.
Și oamenii se chinuie sau chiar mor,
pentru că nu își pot permite medicamentele.
Vreau să clarific ceva.
Nu e vorba despre prezentarea industriei farmaceutice ca fiind omul rău.
Ce vreau să spun
e că sistemul pe care l-am creat pentru a promova progresul
nu funcționează așa cum a fost intenționat.
Sigur, companiile farmaceutice păcălesc sistemul,
dar fac asta pentru că sistemul le permite.
Pentru că nu am reușit să adaptăm acest sistem
pentru a satisface realitatea zilei de astăzi.
Guvernul acordă
una dintre cele mai apreciate recompense în afaceri -
oportunitatea de a crea un produs care e protejat de concurență -
și cere din ce în ce mai puțin la schimb pentru asta.
Imaginați-vă că dăm 100 de premii Pulitzer unui singur autor pentru o singură carte.
(Rumoare)
Nu trebuie să fie așa.
Putem crea un sistem modern de brevete
care să satisfacă cerințele unei societăți din secolul XXI.
Și pentru a face asta
trebuie să regândim sistemul de brevete pentru a servi publicului,
nu doar corporațiilor.
Deci cum facem asta?
Cinci reforme.
În primul rând, trebuie să oprim acordarea atâtor de multe brevete.
Pe timpul administrației Kennedy,
în efortul de a diminua creșterea costurilor medicamentelor,
un membru al Congresului din Tennessee a propus o idee.
El a spus: „Dacă doriți să ajustați un medicament,
și vreți să obțineți un alt brevet pentru acesta,
versiunea modificată trebuie să fie semnificativ mai bună terapeutic
pentru pacienți.”
Din cauza lobby-ului intens,
această idee nu a văzut niciodată lumina zilei.
Dar un sistem de brevete regândit
ar învia și ar evolua pe această simplă, dar elegantă propunere.
Pentru a obține un brevet,
trebuie să inventezi ceva substanțial mai bun
decât ce este deja pe piață.
Acest lucru nu ar trebui să fie controversat.
Ca societate,
să rezervăm recompensele mari pentru ideile mari.
Nu oferim stele Michelin bucătarilor care tocmai au modificat o rețetă -
le oferim bucătarilor care schimbă modul în care înțelegem mâncarea.
Și totuși, oferim brevete în valoare de miliarde de dolari
pentru modificări minore.
E timpul să ridicăm ștacheta.
În al doilea rând,
trebuie să modificăm stimulentele financiare ale Oficiului de Brevete.
Momentan, veniturile Oficiului de Brevete
sunt direct proporționale cu numărul de brevete pe care acesta le acordă.
E similar cu închisorile private, plătite pentru a ține mai mulți deținuți -
ce în mod direct conduce la creșterea ratei de încarcerare,
nu la scăderea acesteia.
Același lucru e valabil și pentru brevete.
În al treilea rând, avem nevoie de mai multă implicare publică.
Acum sistemul de brevete e ca o cutie neagră.
E o conversație bidirecțională între biroul de brevete și industrie.
Noi nu suntem invitați la această discuție.
Dar imaginați-vă dacă, în schimb,
Oficiul de Brevete ar deveni un centru dinamic pentru educație și ingeniozitate,
ce angrenează pe lângă experți și birocrați
și comentatori experimentați în sănătate publică
cu o pasiune deosebită pentru domeniul științific.
Cetățenii obișnuiți ar putea obține informații accesibile
despre tehnologii complexe,
precum inteligența artificială sau editarea genetică,
permițându-ne să participăm la discuțiile
ce ne afectează în mod direct sănătatea și viața.
În al patrulea rând,
trebuie să obținem dreptul de a merge în instanță.
Chiar acum în America, după acordarea unui brevet,
publicul nu are niciun statut legal.
Doar cei cu un interes comercial, de obicei alte companii de medicamente,
au acest statut.
Dar am fost martora directă a modului în care poți salva vieți
atunci când cetățenii obișnuiți au dreptul de a merge în instanță.
În 2006 în India,
organizația mea a lucrat alături de avocații pacienților
pentru a contesta, legal, brevetele injuste pentru medicamentele HIV,
într-o perioadă în care atât de mulți oameni mureau,
din cauza prețurilor imense.
Am fost capabili să scădem prețurile medicamentelor
cu până la 87 la sută.
(Aplauze)
Cu doar trei medicamente,
am economisit jumătate de miliard de dolari pentru sistemul de sănătate.
Cazuri ca acestea pot salva milioane de vieți
și miliarde de dolari.
Imaginează-ți dacă americanii ar avea dreptul să meargă și ei în instanță.
În cele din urmă, avem nevoie de o supraveghere mai atentă.
Avem nevoie de o echipă independentă care să reprezinte publicul,
să monitorizeze constant activitățile Oficiului de Brevete
și să le raporteze Congresului.
Dacă o asemenea echipă ar fi existat,
aceasta ar fi depistat, de exemplu, compania Theranos din Silicon Valley,
înainte de a obține atâtea brevete pentru testarea sângelui
și de a obține o evaluare de nouă miliarde de dolari,
când în realitate,
acolo nu a existat nicio invenție.
Acest tip de responsabilitate va deveni din ce în ce mai necesară.
În era companiei 23andMe,
se pun întrebări importante:
dacă o companie poate breveta și vinde
informațiile noastre genetice și datele noastre ca pacienți.
Trebuie să luăm parte la acele conversații
până nu e prea tarziu.
Informațiile noastre sunt utilizate pentru a crea noile terapii.
Iar în momentul diagnosticului pentru mine și familia mea,
sau pentru tine și familia ta,
va trebui să recurgem la crowdfunding pentru a salva viața celor dragi?
Aceea nu e lumea în care vreau să trăiesc.
Nu e lumea pe care mi-o doresc pentru fiul meu în vârstă de doi ani.
Tata îmbătrânește acum,
și e la fel de tăcut, strălucit și moral ca întotdeauna.
Uneori oamenii ne întreabă dacă discuțiile se înfierbântă între noi:
omul de știință care deține brevete
și fiica sa ce vrea să reformeze brevetele.
E o neînțelegere atât de profundă despre ceea ce e în joc,
pentru că nu e despre oameni de știință versus activiști,
sau invenție versus protecție.
Este vorba despre oameni,
încercarea noastră de a inventa și dreptul nostru de a trăi.
Eu și tata înțelegem că ingeniozitatea și demnitatea noastră
merg mână în mână.
Suntem de aceeași parte a baricadei.
Este timpul să regândim un sistem pentru brevete
care să reflecte acest lucru.
Vă mulțumesc!
(Aplauze)